Virallinen lehti nro C 102 , 03/04/1998 s. 0057



KIRJALLINEN KYSYMYS E-2545/97 komissiolle esittäjä(t): Mihail Papayannakis (GUE/NGL) (24. heinäkuuta 1997) Aihe: Tietopankki lääketuotteiden hinnoista Ottaen huomioon komissaari Bangemannin kysymykseeni numero E-1486/97 ((EYVL C 391, 23.12.1997, s. 89.)) komission nimissä antaman vastauksen, jonka mukaan yritys kerätä tietoja EU:n jäsenvaltioista lääketuotteiden hintavertailua varten epäonnistui, voisiko komissio vastata seuraaviin lisäkysymyksiini: 1. Koska lääketuotteiden hinnat sisältävän tietopankin perustamishanke käynnistyi ja koska komissio huomasi heikkoudet sen toteuttamisessa? 2. Paljonko rahaa komissio käytti luodakseen lääkkeiden hintatiedot sisältävän tietopankin perustan Italiassa sijaitsevan ISPRA-instituutin avulla? 3. Edelleen oman vastauksensa mukaan komissio valitsi lopulta sen ratkaisun, että se kerää tarvittavat tiedot markkinoilta. Miksi ¨markkinat¨ voivat, mutta komissio ei voi, kerätä nämä tarvittavat tiedot? 4. Komissio mainitsee, että on erittäin vaikeaa saada kaikista jäsenvaltioista täydellisiä ja luotettavia tietoja, jotka päivitetään säännöllisesti, ja vieläpä että on liian uskallettua kenenkään verrata niitä keskenään. Miksi nämä tiedot tulevat olemaan täydellisiä ja luotettavia, eikä niiden vertaileminen keskenään liian uskallettua, jos markkinatutkimuksia tekevät yritykset keräävät ne? Komission jäsenen Martin Bangemannin komission puolesta antama vastaus (29. syyskuuta 1997) 1. Farmaseuttisten tuotteiden hintoja koskevan tietopankin perustamishanke aloitettiin vuonna 1997. Ensimmäisessä hankkeessa, Ecphinissä, pyrittiin luomaan tietopankki jäsenvaltioiden viranomaisten vapaaehtoisen osallistumisen pohjalta. Tämä hanke sisälsi kolme tavoitetta: - loogisen mallin kehittäminen tietokannassa olevien lääkkeiden tunnistamiseksi; - tietoverkon luominen jäsenvaltioiden liittämiseksi tietokantaan; - tietojen syöttäminen tietokantaan tasaisin väliajoin. Kaksi ensimmäistä tavoitetta ovat toteutuneet. Looginen malli on nykyään edelleen käytössä ja Ecphin-verkko muodosti nykyisen EudraNet-verkon perusmallin. Sitä vastoin on osoittautunut mahdottomaksi saada kaikkia jäsenvaltioiden viranomaisia syöttämään tietoja tietokantaan sovittuna määräpäivänä. Luotettavia vertailuja on mahdoton tehdä, sillä vain muutama jäsenvaltio on antanut tietoja, jotka nekin ovat olleet satunnaisia. 2. Ecphin-hanke on toteutettu komission yhteisen tutkimuskeskuksen antaman hallinnollisen tuen avulla. 3. Koska oli mahdotonta saada jäsenvaltioiden viranomaisia päivittämään tietokantaa säännöllisesti, komissio päätti lopulta esittää tarjouspyynnön tällaisiin palveluihin erikoistuneille yrityksille samanaikaisesti kaikissa jäsenvaltioissa kerättävien, lääkkeitä koskevien hintatietojen toimittamisesta säännöllisesti. Komissio olisi toki pystynyt itse keräämään nämä tiedot, mutta se olisi maksanut huomattavasti enemmän kuin tietojen hankkiminen yritykseltä, jolla oli jo nämä tiedot muita asiakkaita varten. 4. Ecphin-projektissa jäsenvaltiot antoivat eri aikoihin, eri tarpeisiin ja eri tavoin kerättyjä tietoja, mikä teki näiden tietojen vertailun melko uskalletuksi. Edellä mainitun tarjouspyynnön yhteydessä komissio vaati, että annettavat tiedot kerätään samaan aikaan ja samalla menetelmällä kaikissa jäsenmaissa, jotta vertailu olisi mahdollista ainakin aina silloin, kun sama tuote on saatavana useassa jäsenmaassa.